አይኦኤም በግጭት ለተፈናቀሉና ለስደተኞች የሚውል 77.6 ሚሊዮን ዶላር ድጋፍ ጠየቀ
ዓለም አቀፍ የስደተኞች ተቋም (አይኦኤም) በኢትዮጵያ ከ1.2 ሚሊዮን በላይ በግጭትና መሰል ችግሮች ሳቢያ ከቀዬአቸው ለተፈናቀሉ፣ ከስደት ለተመለሱና ለውጭ ስደተኞች የሚውል 77.6 ሚሊዮን ዶላር ዓለም አቀፍ ለጋሾች ድጋፍ እንዲያደርጉለት ጥሪ አቀረበ፡፡አይኦኤም ለሪፖርተር በላከው መግለጫ እንዳስታወቀው ለተፈናቃዮችና ለስደት ተመላሾች፣ እንዲሁም ለሌሎች አገሮች ስደተኞች የሰብዓዊ ድጋፍ ለመስጠት የሚውል የገንዘብ ድጋፍ እንዲደረግለት ያስፈለገበት ምክንያት፣ በኢትዮጵያ የሚታየው የስደተኞች ቁጥር እየተበራከተና ከፍተኛ የአገር ውስጥና የውጭ ስደተኞች መበራከት የነፍስ አድን ምግብ አቅርቦት፣ ለመጠጥና ለንፅህና የሚውል የውኃ አቅርቦት ጥያቄ እየጨመረ በመምጣቱ ነው፡፡ አይኦኤም ይፋ ባደረገው መሠረት ኢትዮጵያ እ.ኤ.አ. በ2020 በጥርና በየካቲት ወራት ብቻ ከ88 ሺሕ በላይ ስደተኞችን ከኤርትራ፣ ከደቡብ ሱዳንና ከሶማሊያ ተቀብላለች፡፡ ከእዚህ በተጨማሪ በአገሪቱ በተከሰቱ ልዩ ልዩ ግጭቶች ሳቢያ ከመኖሪያ አካባቢያቸው የተፈናቀሉ ዜጎች ቁጥር ከፍተኛ በመሆኑ፣ ኢትዮጵያ የተወሳሰቡ የስደተኞች ችግሮች ከሚስተናገዱባቸው አገሮች ግንባር ቀደም ሆና እንድትገኝ አስገድዷታል ብሏል፡፡አይኦኤም በአሁኑ ወቅት አሳሳቢ ሁኔታዎች እየተከሰቱ በመሆናቸው፣ የገንዘብ ድጋፉ በአስቸኳይ እንዲደረግለት ለጋሽ አገሮችን ጠይቋል፡፡ ኤስተር ሩዊዝ ደ አዙዋ በአይኦኤም ኢትዮጵያ የድንገተኛና የድኅረ ቀውስ ፕሮግራሞች አስተባባሪ እንደገለጹት፣ የተጠየቀው የገንዘብ ዕርዳታ የስደተኞችን ሕይወት ለመታደግ፣ የሰብዓዊ ቀውስ እንዳይከሰት ለመከላከል፣ እንዲሁም በግጭት የተጎዱ አካባቢዎች መልሰው እንዲያገግሙ ለማገዝ የሚውል ነው፡፡ ማኅበረሰብ ተኮር የማረጋጋት፣ የሰላም ግንባታ፣ የዕርቅና መሰል ሥራዎች በግጭት ሳቢያ የሚከሰቱ መፈናቀሎችን ለመቀነስ የሚያግዙ ተግባራት በመሆናቸው፣ እንዲህ ያሉ ሥራዎችን ለማጠናከር ድጋፍ እንደሚያስፈልገው አይኦኤም አስታውቋል፡፡ 